Stabæk-keeper er Drogbas nye lagkompis
Da Stabæk før sesongen var på utkikk etter ny keeper, var det få som hadde spådd at Mandé Sayouba skulle bli bæringenes nye sisteskanse. Tenåringen fikk vist seg frem på La Manga. Og tross et noe rufsete feltarbeid, viste ivorianeren nok til å få en korttidskontrakt med Stabæk. Etter å ha debutert for andrelaget borte mot Mjølner i midten av april, har Sayouba tatt stødige skritt fremover. Lynrask på streken, og modig i feltet - nok til at han i sommer fikk langtidskontrakt med Stabæk, samtidig som han også ble klubbens førstevalg i mål. Det har man lagt merke til i sisteskansens hjemland, Elfenbenskysten.I forrige uke ble Sayouba innkalt til i troppen til lørdagens VM-kvalifiseringskamp mot Senegal. Elfenbenskysten har lenge vært Afrikas flaggskip, er ifølge FIFA verdens 16. beste landslag, og besitter stjerner som Didier Drogba, brødrene Kolo og Yaya Touré og Gervinho. Og nå altså Stabæks Mandé Sayouba.- De kjente spillerne har tatt veldig godt imot meg. Didier Drogba var veldig glad, og ønsket meg velkommen til laget. «Kom hit og vis deg frem. Du har talent, så bare slapp av», sa han til meg.VG Nett pratet med 19-åringen tidligere i uken, like før han skulle på sin andre landslagstrening med Elfenbenskysten. Selv var han godt fornøyd med det han fikk vist frem på sin første økt med A-landslaget noensinne, selv om han ikke regner med å få stå lørdagens kvalifiseringskamp i Dakar. Tilbakemeldingene var likevel gode. - Jeg pratet med den ivorianske sportssjefen, og de har fulgt Sayoubas utvikling i Norge nøye på TV. Rapportene og tilbakemeldingene er gode, sier keeperens agent, Ole Petter Drevland.Sisteskansen kom til Bærum fra Stabæks samarbeidsakademi i Abidjan, Sport Consultant Football Acadamy, hvor også spissen Franck Boli og høyrekanten Luc Kassi er hentet fra. Selv er Mandé Sayouba kjapp med å takke Stabæk for den muligheten han nå har fått. - Tidligere har jeg bare spilt for G16-landslaget. Det har vært veldig bra for meg å være i Stabæk, alle har tatt godt vare på meg og hjelper meg mye, sier Sayouba til VG Nett.
Før sesongen hadde ingen hørt om ham. Nå trener Stabæk-keeper Mandé Sayouba (19) sammen med Yaya Toure og Didier Drogba.